Laupäeval Alexela Kontserdimajas toimunud aasta õpetaja galal "Eestimaa õpib ja tänab" kuulutati välja laureaadid 12 kategoorias ning anti välja kolm riiklikku haridustöötaja elutööpreemiat.
"Sel kevadel õppisime kõik väga palju – õppisime teisiti õppima ja õpetama. Kallid õpetajad, te lõite võrratuid lahendusi selleks, et ootamatutes oludes seda parimal moel teha. Olen teile südamest tänulik," ütles haridus- ja teadusminister Mailis Reps, lisades, et "täna tunnustame neid, kellel on erilisi teeneid Eesti hariduse ees. teinud oma tööd suure pühendumusega."
Laureaadid:
- Aasta lasteaiaõpetaja: Moonika Suurmaa, Rakvere Rohuaia Lasteaed
- Aasta klassiõpetaja: Heidi Öövel, Tartu Kroonuaia Kool
- Aasta klassijuhataja: Ilona Võik, Lähte Ühisgümnaasium
- Aasta põhikooli aineõpetaja: Cathlen Haugas, Urvaste Kool, Lüllemäe Põhikool
- Aasta gümnaasiumiõpetaja: Ljudmilla Roždestvenskaja, Tallinna Kesklinna Vene Gümnaasium
- Aasta kutseõpetaja: Eduard Brindfeldt, Tallinna Tööstushariduskeskus
- Aasta huvialaõpetaja: Riivo Jõgi, Põlva Muusikakool, Viljandi Muusikakool, Nõmme Muusikakool
- Aasta tugispetsialist: Iris Degtjov, Rajaleidja Keskus Kärdlas
- Aasta õppejõud: Maria Murumaa-Mengel, Tartu Ülikool
- Aasta õppeasutuse juht: Haana Zuba-Reinsalu, Luua Metsanduskool
- Aasta hariduse sõber: Riigimetsa Majandamise Keskus
- Aasta haridustegu: Cleveron Akadeemia - töökohapõhise kõrgharidusõppe käivitamine, Cleveron AS, Eesti Ettevõtluskõrgkool Mainor
- Riiklik haridustöötaja elutööpreemia: Laine Belovas, Talvi Märja, Aleksei Turovski
Kümne kategooria laureaadid pälvisid 10 000 eurot ning elutööpreemia laureaadid 65 000 eurot. Esmakordselt said rahalise preemia suurusega 3000 eurot ka kümne kategooria nominendid, kes ei osutunud laureaadiks.
Väiksemate auhindadega tunnustati hariduse sõbra ja haridusteo kategooria laureaate ja nominente.
Aasta õpetaja konkurss algas kevadel, mil kandidaate said esitada kõik soovijad. Kokku esitati 2051 kandidaati. Järgmise sammuna asusid tööle piirkondlikud komisjonid ning kõrghariduskomisjon, kelle arutelude tulemusel jõudis finalistide vooru 235 õpetajat ja haridustöötajat. Nende seast valis riiklik komisjon välja igas kategoorias kolm nominenti, kelle seast selgusid täna laureaadid.
Tunnustussündmuse eestvedajateks on Haridus- ja Teadusministeerium ning Eesti Haridustöötajate Liit.
Toimetaja: Aleksander Krjukov